Diari Oficial de la Generalitat Valenciana


Sumari del DOGV 2743, del 08-05-1996 (1996/838127)

DECRET 84/1996, de 29 d'abril, del Govern Valencià, pel qual regula el Reglament d'Organització i Funcionament de la Comissió del Pla de Transport Metropolità de l'Àrea de València.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1996/04/29/84/dof/vci/html**

### Dades del document

Número de DOGV
:   2743

Data del DOGV
:   08-05-1996

Secció del DOGV
:   DISPOSICIONS GENERALS

Número del document
:   1996/838127


Data del document
:   29-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 84/1996, de 29 d'abril, del Govern Valencià, pel qual regula el Reglament d'Organització i Funcionament de la Comissió del Pla de Transport Metropolità de l'àrea de València.   
La Llei de la Generalitat Valenciana 1/1991, de 14 de febrer, d'Ordenació del Transport Metropolità de València, ha comportat una innovació important en l'organització del transport terrestre metropolità de l'àrea de València. El model organitzatiu que adopta persegueix aconseguir el funcionament integrat dels diversos modes de transport d'interès metropolità, descartant la creació d'una nova administració sectorial, com és el cas dels consorcis interadministratius. La imatge d'autoritat única s'aconsegueix igualment amb una major economia de mitjans, amb l'exercici mancomunat de les potestats públiques, per part de les administracions responsables dels serveis, a través d'una comissió ad hoc a la qual s'encomana l'elaboració del Pla de Transport Metropolità de l'àrea de València i la fiscalització de totes les actuacions de signe planificador.  
En aquest sentit el legislador ha concebut la Comissió del Pla de Transport Metropolità com a instrument clau de l'organització del transport de l'àrea de València, al mateix temps que responsabilitza les administracions titulars dels serveis en l'execució del Pla, del qual és garant últim el Govern Valencià, com a responsable de l'interés general de la Comunitat Valenciana.  
D'aquesta manera, el que té de nou el dispositiu de planificació i el paper central que s'hi reserva a la Comissió del Pla de Transport Metropolità de l'àrea de València fa necessari dotar-la d'un reglament per a la seua organització i el seu funcionament.  
La seua funció és únicament la d'ordenar la forma en què han de dur a terme la seua activitat els òrgans que intervenen en el Pla de Transport Metropolità, sense afectar en cap cas l'autonomia de què són titulars cadascuna de les administracions compreses en l'àrea metropolitana.  
Per tot això, en ús de les facultats conferides en l'apartat 2 de la disposició final primera de la Llei 1/1991, de 14 de febrer, una vegada acomplerts els tràmits establerts en la disposició addicional segona, a proposta del conseller d'Obres Públiques, Urbanisme i Transports, i amb la deliberació prèvia del Govern Valencià en la seua reunió del dia 29 d'abril de 1996,  
DECRETE  
L'aprovació del Reglament d'Organització i Funcionament de la Comissió del Pla de Transport Metropolità de l'àrea de València, contingut en l'annex d'aquest decret.  
DISPOSICIONS FINALS  
Primera  
En allò que no preveja aquest decret regiran les normes establertes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre el funcionament d'òrgans col·legiats.  
Segona  
El conseller d'Obres Públiques, Urbanisme i Transports de la Generalitat Valenciana, a proposta de la Comissió del Pla de Transport Metropolità, dictarà les disposicions necessàries per al desenvolupament i l'execució d'aquest decret.  
Tercera  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 29 d'abril de 1996.  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Obres Públiques, Urbanisme y Transports,  
Luis Fernando Cartagena Travesedo  
ANNEX  
Reglament d'organització i funcionament de la Comissió del Pla de Transport Metropolità de l'àrea de València  
CAPíTOL I  
De la Comissió del Pla de Transport Metropolità   
de l'àrea de València  
Article 1. La Comissió del Pla. Naturalesa  
1. La Comissió del Pla de Transport Metropolità de l'àrea de València, en avant Comissió del Transport Metropolità, és l'òrgan permanent i ordinari de col·laboració entre les administracions locals i l'administració de transports de la Generalitat, a través del qual es canalitza l'exercici de les potestats de planificació, ordenació i coordinació d'aquelles sobre els seus serveis respectius, d'interés metropolità, desenvolupats en l'àmbit territorial a què es refereix l'article 2.1 de la Llei de la Generalitat Valenciana 1/1991, de 14 de febrer, d'Ordenació del Transport Metropolità de València.  
Article 2. Pla de Transport Metropolità. Funcions  
1. De conformitat amb l'article 9.2 de la Llei 1/1991, de 14 de febrer, és objectiu fonamental de la Comissió del Transport Metropolità impulsar i proposar el Projecte del Pla de Transport Metropolità de l'àrea de València, a què fa referència l'article 6 de la indicada llei i les seues modificacions, i també conèixer totes les actuacions de signe planificador que siga procedent tirar endavant, amb caràcter previ o posterior al pla, a fi d'aconseguir l'organització integral del sistema de transports de l'àrea de València.  
2. Per a formular la planificació conjunta i per a determinar les formes de gestió dels serveis de transport d'interès metropolità, la Comissió del Transport Metropolità podrà tenir la cooperació tècnica i administrativa del Consell Metropolità de l'Horta i de les altres administracions i empreses afectades.  
Article 3. Integració  
Mantenint la seua independència de criteri i autonomia d'actuació, la Comissió del Transport Metropolità s'inscriu orgànicament en la Conselleria d'Obres Públiques, Urbanisme i Transports de la Generalitat Valenciana, al titular de la qual incumbeix dur a terme les relacions entre la Comissió i el Govern Valencià.  
CAPíTOL II  
Del ple, de la Comissió Executiva i de les ponències tècniques  
Article 4. òrgans i composició de la Comissió del Pla. El ple  
1. La Comissió del Pla de Transports Metropolità actua en ple i en Comissió Executiva. Com a òrgans de suport i informe, podran crear-se les subcomissions i ponències tècniques que determine la comissió.  
2. Correspon al ple de la Comissió del Transport Metropolità la proposta d'aprovació del Pla de Transport Metropolità i les seues modificacions; la proposta d'aprovació d'altres mesures de planejament; la proposta de declaració de serveis d'interés metropolità, d'acord amb l'article 4 de la Llei 1/1991, de 14 de febrer; l'aprovació de l'informe anual sobre el grau de compliment del Pla de Transport Metropolità; l'emissió de l'informe i la proposta al Govern Valencià de la modificació de l'àmbit territorial del Pla de Transport Metropolità en el supòsit establert en l'article 2.2 de l'esmentada llei, i l'aprovació del pressupost de despeses de la comissió.  
3. Integren el ple de la Comissió del Transport Metropolità el president, els dos vice-presidents, els vocals i el secretari general, aquest darrer amb veu però sense vot, que s'enumeren en l'article 10.1 de la Llei 1/1991, de 14 de febrer.  
4. Quan la naturalesa dels afers ho demane, la presidència podrà invitar a participar en les sessions del ple o de les subcomissions i ponències tècniques un representant de la Direcció General d'Obres Públiques de la Conselleria d'Obres Públiques, Urbanisme i Transports, de l'Autoritat Portuària de València, de l'aeroport de Manises, de la Direcció General de Trànsit del Ministeri de Justícia i Interior i de la Direcció General de Carreteres del Ministeri d'Obres Públiques, Transports i Medi Ambient, els quals podran intervenir amb veu però sense vot.  
Article 5. Funcionament de la comissió en ple  
1. Les reunions del ple de la Comissió del Transport Metropolità podran ser ordinàries i extraordinàries. Amb caràcter ordinari, es reunirà dins el primer semestre de cada any, i hi haurà reunions extraordinàries quan les convoque el president, a iniciativa pròpia o a petició d'una tercera part dels membres, que expressaran en la seua petició els afers que s'hagen de tractar en la sessió.  
La convocatòria, que expressarà la data, el lloc i els afers que s'hi hagen de tractar, es farà amb una antelació mínima de vuit dies, excepte en casos urgents, en què almenys caldrà fer-la amb quaranta-vuit hores d'antelació.  
No obstant tot el que s'ha dit, el ple de la Comissió del Transport Metropolità es considerarà constituït per a tractar qualsevol afer sempre que estiguen presents tots els components d'aquesta i així ho decidisquen per unanimitat.  
2. El ple de la Comissió del Transport Metropolità es reunirà en primera o segona convocatòria. La segona serà en una altra hora o data posterior, i es podran convocar ambdues en la mateixa citació.  
Per a la constitució vàlida del ple de la Comissió del Transport Metropolità es requereix, en primera convocatòria, l'assistència del president o del vice-president que hi delegue, el secretari i la meitat com a mínim dels vocals que l'integren, i la d'un dels vicepresidents. En segona convocatòria, n'hi haurà prou amb l'assistència de la tercera part dels membres, però serà necessària, en tot cas, la presència del president o d'un dels vicepresidents en qui s'haguera delegat la presidència, i del secretari.  
3. Els acords s'adoptaran per majoria de vots. En cas d'empat decidirà el vot de qualitat del president o del vicepresident en qui aquell haguera delegat la presidència.  
Els acords adoptats pel ple de la Comissió del Transport Metropolità seran vinculants per a totes les entitats públiques o privades integrades en aquesta.  
4. Quan es formulen vots reservats, que hauran de ser motivats adequadament, es consignaran juntament amb l'acord adoptat.  
5. Quan en l'ordre del dia del ple de la Comissió del Transport Metropolità s'incloga la consideració d'assumptes que afecten específicament l'interès d'un municipi determinat, es convocarà l'ajuntament corresponent, els representants del qual, com a màxim dos, podran assistir, amb veu però sense vot, a la deliberació de l'assumpte objecte de la convocatòria.   
6. Quan en l'ordre del dia figuren assumptes relatius a la planificació conjunta del transport i la seua infraestructura, o la determinació de les formes de gestió dels serveis de transport d'interés metropolità, s'incorporarà a la proposta el corresponent informe del Consell Metropolità de l'Horta.  
7. El president, per a l'assessorament del ple de la comissió, podrà convocar a les seues sessions representants o personal tècnic de les empreses explotadores dels serveis integrants del sistema metropolità de transport.  
Si atés el volum d'assumptes que s'han de tractar o la seua transcendència, la sessió no es poguera acabar el mateix dia de la convocatòria, la presidència resoldrà, si fóra necessari, la pròrroga de la sessió, que continuarà en dies consecutius. Això no obstant, la reunió es considerarà única, i se n'alçarà una sola acta.  
Article 6. La Comissió Executiva. Funcions  
La Comissió Executiva de la Comissió del Transport Metropolità, en avant Comissió Executiva, és l'òrgan ordinari de planejament de la Comissió del Pla del Transport Metropolità i de relació d'aquesta amb els òrgans encarregats de la planificació territorial i de la infrastructura del transport.  
Correspon a la Comissió Executiva:  
a) L'examen, la modificació i la ulterior tramitació de l'avantprojecte del Pla de Transport Metropolità de l'àrea de València.  
b) El seguiment i la vigilància de totes les actuacions que requerisca l'organització del sistema de transports de l'àrea de València.  
c) L'informe sobre les mesures de reestructuració de l'oferta, coordinació de tarifes i qualssevol altres de semblant naturalesa que hagen d'adoptar-se abans o després de l'aprovació del Pla de Transport Metropolità. En el darrer supòsit, amb caràcter de verificació de la seua concordança amb el pla.  
d) L'informe dels convenis interadministratius, els concerts i contractes/programa i del pressupost de despeses de la Comissió del Transport Metropolità.  
e) El seguiment del Pla del Transport Metropolità i l'adopció de les mesures que calga per a l'execució.  
f) L'exercici de les funcions que el Ple de la Comissió del Transport Metropolità li atribuïsca.  
Article 7. Composició i funcionament de la Comissió Executiva  
1. La Comissió Executiva està presidida pel director general de Transports. El seu vicepresident serà l'alcalde de València o el regidor en qui delegue. En formaran part els següents membres del ple de la Comissió del Transport Metropolità:  
- Un dels representants del personal al servei de la Generalitat Valenciana.   
- El representant del Consell Metropolità de l'Horta, membre del ple d'aquesta entitat.  
- Dos dels representants de les empreses prestatàries dels serveis del sistema de transport metropolità, triats per ells mateixos.  
- El secretari general de la Comissió del Transport Metropolità, que actuarà amb veu però sense vot.  
La Comissió Executiva basarà el seu funcionament en l'obtenció del consens entre els seus components, i especialment entre els representants d'administracions titulars de serveis d'interés metropolità.  
En cas d'empat en les votacions dirimirà la qüestió el vot el president.  
2. Quan, segons el parer del president de la Comissió del Transport Metropolità, la importància dels temes ho aconselle, ell mateix podrà presidir amb plenes facultats la Comissió Executiva, amb què substituirà el president ordinari, el qual, en tal cal, assistirà a les sessions amb veu però sense vot.  
Article 8. Les subcomissions  
Les subcomissions, presidides per un dels vicepresidents o, si mancaven, per un vocal designat pel president, tindran la composició i la comesa que determine la Comissió del Ple, una vegada consultada la Comissió Executiva.  
Els acords de les subcomissions es trametran a la Comissió Executiva per a la decisió que convinga.  
Article 9. Les ponències tècniques  
1. Les ponències tècniques tindran com a missió l'estudi i la preparació tècnica dels assumptes que hagen de ser sotmesos al ple de la comissió i a les subcomissions. Podran ser assistides, en l'exercici de les seues funcions, per personal especialitzat de l'administració de la Generalitat Valenciana, del Consell Metropolità de l'Horta i de la resta d'ens locals i empreses públiques, i també de professionals liberals requerits a l'efecte pel president de la comissió, amb la conformitat de la Comissió Executiva.  
Article 10. Convocatòria de la Comissió Executiva, subcomissions i ponències tècniques. Funcionament de les subcomissions i ponències tècniques  
1. La Comissió Executiva, les subcomissions i ponències tècniques es reuniran quan ho determinen els presidents respectius. Es convocaran amb una antelació mínima de quaranta-vuit hores, llevat de casos d'urgència justificada.  
2. Igualment es reuniran en cas que ho demane alguna de les administracions amb competències plenes en transport urbà.  
3. En la convocatòria hi haurà l'ordre del dia amb la relació d'assumptes que s'hi hagen de tractar, i també de les propostes elaborades, si escau.  
4. Per al funcionament de les subcomissions i ponències tècniques es compliran, en allò que es puguen aplicar les regles de funcionament establertes per al ple i la Comissió Executiva.  
Article 11. Execució dels acords de la comissió  
L'execució dels acords del ple i de la Comissió Executiva correspondrà a la Conselleria d'Obres Públiques, Urbanisme i Transports de la Generalitat Valenciana, i, si pertoca, a les administracions locals corresponents, les quals donaran compte de les actuacions a la Comissió Executiva.  
En els supòsits establerts en la Llei 1/1991, de 14 de febrer, l'execució dels acords correspondrà al Govern Valencià.  
CAPíTOL III  
Del president i els vicepresidents  
Article 12. El president de la comissió  
1. El president de la Comissió del Transport Metropolità és el conseller d'Obres Públiques, Urbanisme i Transports de la Generalitat Valenciana, a la qual representa.  
2. El president assegura el funcionament de la comissió i el compliment de la seua comesa, com a instrument harmonitzador dels interessos locals i supralocals en l'organització del sistema de transports de l'àrea de València, a la qual representa en les relacions amb l'administració de l'Estat, la Generalitat Valenciana, els ens locals i la resta d'entitats responsables dels serveis que integren el sistema de transports esmentat.  
3. El president, com a conseller d'Obres Públiques, Urbanisme i Transports, eleva al Govern Valencià el projecte del Pla del Transport Metropolità i les propostes per a la modificació. Dóna compte de totes les actuacions de signe planificador sobre els serveis que hagen de ser conegudes per aquest.  
Així mateix, comunica al Govern Valencià les actuacions de les administracions públiques que, segons el seu parer, resulten pertorbadores per al funcionament normal del sistema de transports de l'àrea de València. Proposa l'adopció de les mesures que considere pertinents i formula a aquelles els requeriments que resulten procedents.  
Amb la deliberació prèvia de la Comissió Executiva, el president proposa al Govern Valencià l'adopció de totes les mesures cautelars que es consideren necessàries per a assegurar, durant el període d'elaboració del pla, l'explotació coordinada dels serveis d'interés metropolità i la seua integració de tarifes.  
4. El president, consultada la Comissió Executiva, determina la constitució de les subcomissions i ponències técniques atribueix la presidència d'aquestes a un dels vicepresidents.  
5. Presideix també la comissió executiva en els supòsits i circumstàncies que s'estableixen en l'article 7.2.  
Article 13. Els vicepresidents de la comissió  
1. Són vicepresidents de la Comissió del Transport Metropolità, l'alcalde de l'Ajuntament de València o el regidor en qui delegue i el director general de Transports de la Conselleria d'Obres Públiques, Urbanisme i Transports.  
2. Els vicepresidents substitueixen el president en l'exercici de la seua comesa quan aquell ho determine i presideixen les subcomissions i les ponències tècniques que se'ls encomane.  
3. El president de la Comissió Executiva serà el director general de Transports, el qual assumirà eventualment la presidència del ple de la comissió durant el període que estiga vacant el càrrec de conseller d'Obres Públiques, Urbanisme i Transports.  
CAPíTOL IV  
De la Secretaria General  
Article 14. Funcions de la Secretari General. El secretari general  
1. La Secretaria General és l'òrgan d'assistència i gestió tècnica i administrativa de la comissió. Li correspon assegurar les relacions administratives amb l'administració de Transports de la Generalitat Valenciana, amb el Consell Metropolità de l'Horta i amb la resta d'ens locals i empreses afectades pel pla. La Secretaria General està vinculada administrativament al vice-president de la Comissió que exercisca el càrrec de director general de Transports.  
2. Al capdavant de la Secretaria General hi haurà un secretari general, designat pel president de la comissió entre els funcionaris de nivell superior de la Conselleria d'Obres Públiques, Urbanisme i Transports, per a la qual cosa es consultarà el ple de la comissió.  
3. El secretari general assistirà, amb veu però sense vot, a les sessions de la comissió en ple, de la comissió executiva i de les subcomissions. Podrà assistir a les ponències tècniques, en les mateixes condicions, quan així ho demane el president de la comissió alguns dels vicepresidents.  
4. El secretari general és el cap dels serveis administratius de la comissió; prepara l'ordre del dia de les sessions; alça acta d'aquestes; custodia la documentació; expedeix certificacions amb el vist-i-plau del president o del vice-president al qual està adscrit.  
En cas d'absència o malaltia, serà substituït interinament pel vocal de la comissió que determine el director general de Transports.  
5. A requeriment del president o d'algun dels vice-presidents, el secretari general podrà emetre informes sobre els assumptes sotmesos al ple de la comissió, a la Comissió Executiva o a les subcomissions. També podrà formular propostes motivades al ple de la comissió, a la comissió executiva i a les subcomissions.  
Article 15. Organització administrativa i intervenció pressupostària  
1. L'organització administrativa de la Secretaria General serà suficient per a atendre les seues necessitats d'informe i gestió jurídico-administrativa, d'assessorament i gestió econòmico-pressupostària, i d'assistència i gestió tècnica i de planificació.  
La determinació detallada i la plantilla d'aquesta seran aprovades pel ple de la comissió.  
2. La intervenció de la Secretaria General, la durà a terme la Intervenció de la Generalitat Valenciana.  
3. El personal adscrit a la comissió podrà pertànyer a la Conselleria d'Obres Públiques, Urbanisme i Transports de la Generalitat Valenciana, al Consell Metropolità de l'Horta, a qualssevol dels ajuntaments i empreses públiques afectades, i conservarà la seua situació funcionarial d'origen.  
4. El secretari general elaborarà el pressupost de despeses de la comissió i el tramitarà en la forma que estableix l'article 18.  
Article 16. Suport de les administracions i empreses públiques de transport a la comissió  
El secretari general, amb la conformitat prèvia del president de la Comissió del Transport Metropolità, podrà demanar a la Generalitat Valenciana, al Consell Metropolità de l'Horta i de qualsevol dels ajuntaments i empreses públiques afectades ple Pla del Transport Metropolità, el suport tècnic, jurídic i administratiu que calga per a l'exercici de la seua comesa.  
Article 17. Informe anual de la Secretaria General  
El secretari general prepara i presenta al ple de la comissió l'informe anual sobre el grau de compliment del pla, al qual es refereix l'article 9.2 de la Llei 1/1991.  
CAPíTOL V  
Del règim econòmic i del pressupost de la comissió  
Article 18. Pressupost i finançament  
1. Les despeses de funcionament de la comissió, incloses les de la Secretaria General, es distribuiran segons s'acorde anualment amb conveni que s'ha de subscriure entre les administracions de l'àrea i la Conselleria d'Obres Públiques, Urbanisme i Transports.  
2. El secretari general formularà anualment el pressupost de despeses de la comissió i l'elevarà a informe de la Comissió Executiva i a la posterior deliberació i aprovació del Ple de la comissió. Una vegada aprovat pel ple, el president ordenarà la seua incorporació formal al pressupost de la Conselleria d'Obres Públiques, Urbanisme i Transports de la Generalitat Valenciana.


Còpia Permalink ELI